### Resumé

En privat bygherre har anmodet om en lokalplan for en ejendom på hjørnet af [adresse] og [adresse] i Vejle midtby. På ejendommen ligger i dag kontorbyggeri og store halbygninger. Med lokalplanen gives mulighed for erhvervsbyggeri, som lager, kontor, udvalgsvarebutik, engroshandel mv. Bygningerne skal opføres i varierende højder, med 5 etager på hjørnet, som trappes ned i nordlig og østlig retning. Lokalplanen dækker også et tilgrænsende kommunalt grønt areal ud mod Vejle Å. Det grønne areal med sti langs [adresse] fastholdes.

### Sagsfremstilling

![Kort over lokalplanområdet](data:image/jpeg;base64...)

*Figur 1: Kort over lokalplanområdet*

*![Illustration, set fra syd mod nord ved Toldbodvej](data:image/png;base64...)*

*Figur 2: Illustration, set fra syd mod nord ved [adresse] og [adresse]*

**Planens historik**

Teknisk Udvalg besluttede på mødet 29. marts 2022, pkt. nr. 75, at igangsætte udarbejdelse af lokalplan nr. 1367 og tillæg nr. 21.

Tillægget har været i fordebat fra 31. oktober 2023 til 14. november 2023.

**Lokalplanens indhold**

Formålet med lokalplanen er at give mulighed for erhvervsbyggeri på en ejendom, der ligger på hjørnet af [adresse] og [adresse] i Vejle midtby. Den eksisterende bebyggelse ønskes nedrevet, og lokalplanen giver mulighed for, at der i stedet kan opføres erhvervsbyggeri i varierende højder. Den nye bebyggelse kan anvendes til lager, kontor, udvalgsvarebutik, engroshandel samt til andre erhverv og virksomheder i miljøklasse 1-3. Lokalplanen dækker også et tilgrænsende kommunalt grønt areal med sti langs [adresse] Lokalplanen sikrer, at det grønne bælte med beplantning og stiforløb langs åen bevares, samt at bæltet udvides, og der gives mulighed for terrænregulering af klimamæssige hensyn.

Lokalplanområdet er på ca. 20.000 m² og ligger i byzone indenfor en centerramme i kommuneplan 2021-2033.

Med udgangspunkt i områdets centrale og synlige placering i midtbyen, indeholder lokalplanen bestemmelser om materialevalg og byggelinjer. Der stilles tillige krav om varierende højder, hvor der for at markere hjørnet ved [adresse] og [adresse] gives mulighed for 5 etager som trappes ned til 3 etager i nordlig retning mod [adresse], ligesom bebyggelsen trappes ned i østlig retning svarende til 2 etager, så bebyggelsen tilpasses de eksisterende nabobebyggelser. Den maksimale bygningshøjde er 24 meter, inkl. tekniske forhold på taget. Endvidere stilles krav om bevaring af eksisterende træer og plantning af nye træer, samt etablering af grønne beplantede arealer ud mod de tilgrænsende veje.

Med lokalplanen sikres, at planområdet vejbetjenes fra [adresse], og at den nuværende overkørsel for biltrafik fra [adresse] nedlægges.

Lokalplanen indeholder krav om, at fremtidigt byggeri og anlæg skal være klimasikret mod en vandstand på op til kote 2,5 (DVR90), og der gives mulighed for, at terræn af klimamæssige hensyn kan hæves i nødvendigt omfang.

Planloven stiller særlige krav til planlægning i de kystnære dele af byzonen, hvor bebyggelsen kan påvirke kysten visuelt. Visualiseringer fra kysten viser, at bebyggelsen ikke vil påvirke kysten visuelt på grund af eksisterende bebyggelse mellem planområdet og kysten.

Der gælder en å-beskyttelseslinje for størstedelen af planområdet. Kommunen er sindet til at dispensere herfra, da der er tale om et område centralt i Vejle midtby, og i et allerede udbygget område uden særlige naturværdier, bortset fra nærheden til [adresse] Lokalplanen udlægger et bredere grønt bælte, hvorved nyt byggeri vil blive trukket længere væk fra åen.

**Kommuneplantillæg**

Der er udarbejdet kommuneplantillæg nr. 21 til kommuneplan 2021-2033. For at give mulighed for det ønskede byggeri og en fortætning i den centrale midtby, udlægges en ny ramme 1.1.C.29.

I denne ramme ændres miljøklassen fra 1-2 til 1-3, bebyggelsesprocenten hæves fra 70 % til 130 % og den maksimale bygningshøjde ændres fra 12 meter til 24 meter. Grænse for maksimalt rumfang udgår, idet bebyggelsen i stedet reguleres ud fra bebyggelsesprocent og højdegrænser. Derudover indskrives krav til parkering og til opholdsarealer, da de adskiller sig fra den generelle ramme for centerområder. Krav hertil vil reguleres ud fra den konkrete anvendelse. Den gældende rammes forbud mod terrænregulering i en afstand af 10 meter fra åen ændres til at der af klimahensyn må laves terrænregulering langs [adresse]

**Miljøvurdering**

Forslag til lokalplan nr. 1367 og tillæg nr. 21 er screenet jævnfør miljøvurderingsloven. På baggrund af screeningen er det forvaltningens vurdering, at planen ikke vil medføre væsentlig påvirkning af miljøet, og der udarbejdes derfor ikke en miljøvurdering.

**Høringsperiode**

Jævnfør planloven skal høringsperioden for en lokalplan vurderes fra sag til sag i forhold til at tillade rimelig tid til inddragelse af offentligheden. Udgangspunktet er en minimumsfrist på fire uger, dog to uger for mindre lokalplaner, og otte uger for lokalplaner med tillæg med anvendelsesændringer eller nyudlæg.

Høringsperioden for lokalplanen og tillægget fastsættes til otte uger, da lokalplanen er af en karakter, med et geografisk anvendelsesområde en kompleksitet og et omfang, der vurderes at have særlig interesse for offentligheden.

**Overtagelsespligt/Frafaldserklæring**

Lokalplanområdet er privatejet og i byzone, og en frafaldserklæring er derfor ikke nødvendig.

### Klima og resiliensvurdering

Nyt byggeri og anlægsarbejde vil altid øge udledningen af CO2.

Lokalplanområdet ligger centralt i midtbyen, og der er dermed sikret gode muligheder for, at ansatte i og brugere af den nye bebyggelse vil kunne benytte såvel kollektiv trafik som cykelstier. I den nordlige del af planområdet udlægges areal til grønt område med stiforløb, en sti der kobler sig på de øvrige stier og cykelstier i Vejle by og i kommunens overordnede stisystem. Derudover bevares eksisterende træer, og der suppleres med nye træer og beplantede grønne arealer. Endvidere er der tale om en forholdsvis intensiv udnyttelse af et bymæssigt areal, som ikke kræver udlæg af nye arealer til byudvikling.

Dette medvirker til at reducere lokalplanens forventede klimaaftryk.

### Sagens videre forløb

Sagen skal behandles af Økonomiudvalget og Byrådet.

### Indstilling Teknik- og Miljødirektøren indstiller,

**at** udvalget anbefaler over for byrådet, at forslag til lokalplan nr. 1367 og tillæg nr. 21 til Kommuneplan 2021-2033 vedtages og offentliggøres i 8 uger.

### Beslutning

Anbefalet.

Katja Jeppesen var fraværende.